28. apríl 1932 letur upp deildarapotek í Klaksvík í leigaðum hølum í Toystovuni hjá fyrrverandi kongaliga handli. 8. juni 1961 letur apotekið upp í egnum hølum, sum eisini eru núverandi høli. Á sumri 2011 fer ein umfatandi umbygging fram av inngongdini og kundaøkinum á apotekinum. 1. juli 1983 fær leiðarin heiti apotekari í staðin fyri deildarleiðari í sambandi við bygnaðarbroytingar. Norðoya Apotek hevur í høvuðsheitum norðuroyggjarnar sum kundagrundarlag við á leið 6000 fólkum. Í 2006 verður núverandi apotekari, Kristbjørg Isaksen, sett. Á Norðoya Apoteki starvast 11 fólk: 2 farmaseutar við apotekaranum, 6 farmakonomar, 1 farmakonomnæmingur og 2 hjálparfólk. Apotekið veitir Klaksvíkar sjúkrahúsi, 1 røktarheimi, 1 vistarheimi og 2 sambýlum heilivág. 3 kommunulæknar eru í Klaksvík og 1 tannlæknastova umframt barnatannarøktin. Í miðal eru 175 kundar á apotekinum dagliga, og bjóðar apotekið eisini útflýggjan av heilivági í úrtíð. Aðrar tænastur, apotekið bjóðar, eru t. d. eftirlit við skipskistum. Apotekið umsitur 5 humanar heilivágsgoymslur í Norðoyggjum–í Fugloy (Hattarvík og Kirkja), Svínoy og Kalsoy (Mikladalur og Húsar) og eigur 3 djóraheilivágsgoymslur–í Fugloy (Kirkja), Kalsoy (Trøllanes) og í Svínoy.